ประกันรถปลุกชีพชนแล้วแยก
มีภัยไม่ต้องรอแค่ขอใบเคลม ประหยัดเวลา-ลดค่าใช้จ่าย
6 ก.ย. 2555

มีภัยไม่ต้องรอแค่ขอใบเคลม ประหยัดเวลา-ลดค่าใช้จ่าย 
สมาคมประกันวินาศภัย เตรียมเปิดโครงการเฉี่ยวชน ไม่ต้องรอ แค่ขอใบเคลม ไม่ต้องรอพนักงานสำรวจภัย 
นายสมพร สืบถวิลกุล ประธานคณะกรรมการประกันภัยยานยนต์ สมาคมประกันวินาศภัย เปิดเผยว่า ในเร็วๆ นี้ บริษัทประกันวินาศภัยที่ขายประกันภัยรถยนต์ จะทำการลงนามความร่วมมือโครงการเฉี่ยวชน ไม่ต้องรอ แค่ขอใบเคลม สำหรับรถยนต์ที่ทำประกันภัยชั้น 1 ที่เป็นรถยนต์ส่วนบุคคล เพื่อให้บริการลูกค้าได้รวดเร็วขึ้น ซึ่งคาดว่าจะมีบริษัทเข้าร่วมโครงการนี้ประมาณ 50% จากจำนวนบริษัทประกันภัยทั้งหมดกว่า 60 บริษัท
สำหรับแนวทางปฏิบัติ คือ เมื่อเกิดการเฉี่ยวชนกันแล้ว ผู้ขับรถทั้ง 2 ฝ่าย ทำการแลกใบเคลมที่ทางบริษัทประกันภัยออกให้ ซึ่งจะมีข้อมูลเบื้องต้น เช่น ชื่อผู้ขับขี่ เลขที่ใบขับขี่ บัตรประชาชน เลขทะเบียนรถ และช่องที่จะให้มีการกรอกว่าใครเป็นฝ่ายผิด จากนั้นก็แยกกันไปได้ ไม่ต้องเสียเวลารอพนักงานเคลม ไม่ต้องรอเจ้าหน้าที่ตำรวจมาบันทึก แล้วนำไปยื่นกับทางบริษัทประกันภัย จากนั้นแต่ละบริษัทจะทำการซ่อมรถของตัวเอง 
“เป็นการเฉี่ยวชนที่ไม่ร้ายแรงก็แลกใบเคลมกันเลย ลูกค้าไม่ต้องเสียเวลา รถก็ไม่ติด บริษัทประกันจะลดต้นทุนในการดำเนินงาน เพราะการเคลมแต่ละครั้งจะมีค่าใช้จ่ายต่อพนักงานเคลม 1 คนที่ออกไปที่เกิดเหตุ 700-1,000 บาท หากมีคู่กรณีที่มีประกัน 3 บริษัท ค่าใช้จ่ายก็จะเพิ่มขึ้น ดีทั้งลูกค้าและบริษัทประกัน” นายสมพร กล่าว
นายสมพร กล่าวว่า ครั้งนี้มั่นใจว่าจะได้ผลมากกว่าโครงการชนแล้วแยก แลกใบเหลือง เพราะจะทำความเข้าใจถึงระดับผู้ปฏิบัติงาน เพื่อให้เข้าใจตรงกัน และการเข้าร่วมโครงการจะเปิดให้เป็นไปตามความสมัครใจของแต่ละบริษัทประกันภัย 
นายจีรพันธ์ อัศวะธนกุล นายกสมาคมประกันวินาศภัย กล่าวว่า ครั้งนี้มีการหารือกันว่าอาจจะพัฒนาไปถึงความเสียหายต่อร่างกายและชีวิต จากเดิมที่เป็นโครงการชนแล้วแยก แลกใบเหลือง จะครอบคลุมเฉพาะทรัพย์สินที่เป็นรถกับรถเท่านั้น โดยแต่ละบริษัทจะทำการตกลงความเสียหายและชำระบัญชีกันเอง
สำหรับโครงการชนแล้วแยก แลกใบเหลือง เริ่มใช้เมื่อ 10 ปีที่ผ่านมา แต่ไม่เป็นที่นิยมมากนัก เพราะเป็นการรับรู้ในระดับผู้บริหาร แต่ไม่ได้ให้นโยบายไปถึงระดับผู้ปฏิบัติ เมื่อมีการแลกใบเหลืองกันแล้ว กลับมีปัญหาในการนำรถเข้าซ่อมในภายหลัง เพราะฝ่ายปฏิบัติไม่ยอมรับที่ลูกค้าตกลงกันเอง ทำให้ประชาชนยังคงต้องรอพนักงานสำรวจภัย รอเจ้าหน้าที่ตำรวจเข้ามาทำบันทึกประจำวัน ณ ที่เกิดเหตุ